**Baladă-n grai neaoș**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un abur gros se răzima pe ape,

iar gârlițe pe iaz se-ncăibărau;

Balauri alinare-și căutau

printre ruine slute și vârtoape.

Și pui de urs se aciuau la țâță

prin bungeturi de-arțar și grohotiș;

Năpârcile târsoage prin frunziș

se zvârcoleau prin vremea cârlioanță.

Lupi scotoceau prin gruie și viroage,

cu ghearele lor ciunte de catran;

Un aprig mânz zburda lângă ciolpan

și cotoroanțe bântuiau bârloage.

La vremile acelea preazburlite,

un păcurar, din zgrunțurii de stea,

o davă constelată-și înălța

în mijlocul pădurii nemurite.